Det er upassende, når 12 betjente fra Nordjyllands Politi melder sig ind i en hadegruppe mod spillestedet 1000Fryd på Facebook. Sådan lyder det fra chefpolitiinspektør Jørn Aabye, efter at blandt andre Lars Hellerup klagede over betjentene til politiledelsen. - Det er beklageligt og uheldigt, at politibetjente melder sig ind i en gruppe med så rabiate synspunkter, siger chefpolitiinspektør Jørn Aabye til TV2/NORD. Lars Hellerup har modtaget et brev fra politiledelsen med svar på sin klage over betjentenes medlemskab af gruppen Ryd 1000Fryd på Facebook. Han er godt tilfreds med ledelsens behandling af klagen. - Hvis der havde været mulighed for at give betjentene en advarsel, havde man sikkert gjort det. Men jeg synes, at den måde, ledelsen har behandlet sagen på, er betryggende, siger han. Der er ingen juridiske sanktionsmuligheder over for betjentene, men alle 12 betjente har meldt sig ud af gruppen igen.

Referat:
Ledelsen i Nordjyllands Politi erkender, at det er "uheldigt", når betjente er medlemmer af en hadegruppe mod 1000Fryd på Facebook, men der er ingen sanktionsmuligheder mod betjentene.